पाएं अपने शहर की ताज़ा ख़बरें और फ्री ई-पेपरडाउनलोड करें
भोपाल। राज्य के प्राइवेट मेडिकल कॉलेजों में मैनेजमेंट कोटे की सीटों पर एडमिशन के लिए एसोसिएशन ऑफ प्राइवेट डेंटल एंड मेडिकल कॉलेज (एपीडीएमसी) ने डेंटल एंड मेडिकल टेस्ट (डीमेट) के लिए 30 जून की तारीख तय की है, लेकिन हकीकत यह है कि अधिकतर मेडिकल कॉलेजों की सीटें डीमेट से पहले ही बुक हो चुकी हैं। इस बात का खुलासा दैनिक भास्कर द्वारा की गई पड़ताल में हुआ है। इस घालमेल को रोकने में राज्य सरकार पूरी तरह से लाचार दिख रही है।
दैनिक भास्कर संवाददाता ने छात्रों के रिश्तेदार बनकर कुछ मेडिकल कॉलेज संचालकों से एडमिशन के लिए बात की तो डीमेट की सच्चाई सामने आ गई। राजधानी के एक कॉलेज संचालक ने इस साल सीटें फुल होना बताकर कहा कि अगले साल के लिए प्रयास करें।
एक अन्य कॉलेज संचालक ने एडमिशन कमेटी का रिकॉर्ड देखने के बाद खाली सीटों की स्थिति बताने की बात कही, जबकि उन्हें तो डीमेट में बैठने की सलाह देना चाहिए थी। गौरतलब है कि डीमेट से भरी जाने वाली सीटों को लेकर सवाल उठते रहे हैं। इसी को देखते हुए चिकित्सा शिक्षा विभाग ने फीस कमेटी को डीमेट पर नियंत्रण के लिए कुछ सिफारिशें की थीं, जिसे एपीडीएमसी ने मानने से इनकार कर दिया था।
मेडिकल कॉलेज में दाखिले की तैयारी कर रहे एक स्टूडेंट के मोबाइल फोन पर आए एसएमएस में दिए नंबर 09668380936 पर रिपोर्टर ने अभिभावक बनकर बात की। दलाल से मेडिकल कॉलेज में कन्फर्म एडमिशन को लेकर हुई बातचीत के अंश -
रिपोर्टर : एसएमएस आया था, एमपी, महाराष्ट्र के मेडिकल कॉलेज में एडमिशन के लिए ?
दलाल : आप कहां से बोल रहे हैं ?
रिपोर्टर : एमपी से बोल रहा हूं।
दलाल : बताइए, कहां पर एडमिशन लेना है ?
रिपोर्टर : जी, भोपाल या इंदौर के कॉलेज में।
दलाल : हो जाएगा, लेकिन रेट हाई चल रहा है।
रिपोर्टर : क्या रेट चल रहा है ?
दलाल : कॉलेज के हिसाब से २५ से ३० लाख रुपए तक डोनेशन लगेगा।
रिपोर्टर : ठीक है, आपको पैसे कैसे देने होंगे?
दलाल : पहले आप कॉलेज फाइनल कर लीजिए। डाक्यूमेंट प्रोसेस करा लीजिए। हम कॉलेज में पैसा गिना लेंगे।
रिपोर्टर : सीट कब तक बुक कर सकूंगा?
दलाल : रात तक बता देना। सीटें कम हैं। जितनी देर करोगे, रेट बढ़ते जाएंगे।
रिपोर्टर : सीट बुक करने के लिए क्या देना होगा ?
दलाल : डीमेट फॉर्म व १०वीं-१२वीं मार्कशीट की फोटो कॉपी फिलहाल देनी होगी। एडमिशन कन्फर्म होने पर मूल दस्तावेज लगेंगे।
रिपोर्टर : आप कहां से बोले रहे हैं?
दलाल : कोलकाता से बोल रहा हूं। मेरे आदमी वहां हैं, वे आपका काम करा देंगे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn